Broj: 711-I-282-P-346-21/22-02-19

Zagreb, 12. siječnja 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI), **na zahtjev Romane Dautović Rožić, direktorice Pravnih poslova trgovačkog društva Petrokemija d.d. Kutina, za davanjem očitovanja Povjerenstva,** na 154. sjednici održanoj dana 12. siječnja 2022.g. daje sljedeće

**OČITOVANJE**

**Sukladno članku 8. stavku 1. ZSSI-a, obveznik zakona koji obnaša javnu dužnost člana uprave trgovačkog društva u kojem jedinice lokalne i područne (regionalne) samouprave imaju većinski udio dužan je u roku 60 dana od stupanja na snagu ZSSI-a, odnosno od 25. prosinca 2021., odstupiti s mjesta člana nadzornog odbora u drugom nepovezanom trgovačkom društvu.**

 Obrazloženje

Zahtjev za očitovanjem Povjerenstva podnijela je Romana Dautović Rožić, direktorica Pravnih poslova trgovačkog društva Petrokemija d.d. Kutina. U Povjerenstvu zahtjev je zaprimljen 30. prosinca 2021. pod poslovnim brojem 711-U-6263-P-346/21-01-4, povodom kojeg se vodi predmet broj P-346/21.

Člankom 3. stavkom 1. podstavkom 40. propisano je da su predsjednici i članovi uprava trgovačkih društava u kojima jedinice lokalne i područne (regionalne) samouprave imaju većinski udio obveznici ZSSI-a.

Člankom 8. stavcima 3. i 4. ZSSI-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od 15 dana od dana primitka zahtjeva obveznika dati obrazloženo mišljenje.

Zahtjev u ovom predmetu podnesen je od strane osobe koja nije obveznik postupanja iz članka 3. ZSSI-a, ali se njegov sadržaj odnosi na tumačenje odredbe ZSSI-a, stoga Povjerenstvo povodom podnesenog zahtjeva daje očitovanje na sljedeći zahtjev podnositelja.

U zahtjevu podnositelj navodi da s obzirom da je na snagu stupio novi Zakon kojim su u krug obveznika zakona ušli i predsjednici i članovi uprava trgovačkih društava kojima jedinice lokalne i područne (regionalne) samouprave imaju većinski udio kao i predsjednici i članovi uprava trgovačkih društava koji su u većinskom vlasništvu trgovačkih društava u kojima većinski udio ima jedinica lokalne i područne (regionalne) samouprave. Obzirom na odredbu ZSSI-a kojom je propisano kako obveznici ne mogu biti članovi uprave ili nadzornog odbora trgovačkih društava, upravnih vijeća ustanova i nadzornih odbora izvanproračunskih fondova niti mogu obavljati poslove upravljanja u poslovnim subjektima, postavlja se upit u kojem je roku osoba koja je direktor odnosno član uprave trgovačkog društva u kojem jedinica lokalne i područne samouprave ima većinski udio, dužna odstupiti s mjesta člana nadzornog odbora drugog (nepovezanog) trgovačkog društva u čijem nadzornom odboru se nalazi u vrijeme stupanja na snagu novog Zakona.

Člankom 8. stavkom 1. ZSSI-a propisano je da je obveznik dužan urediti svoje privatne poslove kako bi se spriječio predvidljivi sukob interesa, u pravilu u roku od 60 dana od dana izbora ili imenovanja na javnu dužnost.

Povjerenstvo ističe da je donošenjem ZSSI-a, koji je stupio na snagu 25. prosinca 2021.g., u kategoriju obveznika uvršten i određeni broj obnašatelja javnih dužnosti na koje se do tada nisu odnosile obveze i prava iz Zakona o sprječavanju sukoba interesa („Narodne novine“, broj 26/11., 12/12., 126/12., 48/13., 57/15 i 98/19.), te da se isti već nalaze na dužnostima na koje su ranije izabrani, odnosno imenovani.

Slijedom navedenog, na nove obveznike ZSSI-a potrebno je analogno primijeniti članak 8. stavak 1. ZSSI-a, s time da su isti dužni u roku iz tog članka urediti svoje privatne poslove radi sprječavanja predvidljivog sukoba interesa od trenutka stupanja na snagu ZSSI-a, kada su postali obveznici Zakona.

Slijedom svega navedenog, Povjerenstvo je dalo očitovanje kao što je navedeno u izreci ovog akta.

 PREDSJEDNICA POVJERENSTVA

 Nataša Novaković, dipl. iur.

Dostaviti:

1. Podnositelj zahtjeva, putem e-maila
2. Objava na internetskoj stranici Povjerenstva
3. Pismohrana